b'\n_START_ARTICLE_\nD\xc3\xa9sappointementi saared\n_START_PARAGRAPH_\nD\xc3\xa9sappointementi saared (prantsuse \xc3\x8eles du D\xc3\xa9sappointement) on saared Prantsuse Pol\xc3\xbcneesias, k\xc3\xb5ige kirdepoolsemad Tuamotu saartest._NEWLINE_Saarte pindala on 12 ruutkilomeetrit. Saared on madalad ja kuivad, inimeluks v\xc3\xa4hesobivad. _NEWLINE_Saarestik koosneb kolmest v\xc3\xa4ikesest koralliatollist Tepoto, Napuka ja Pukapuka. 2002. aasta rahvaloenduse p\xc3\xb5hjal elab saartel vastavalt 54, 257 ja 197, kokku 508 inimest, peamiselt pol\xc3\xbcneeslased. Ajaloolistel p\xc3\xb5hjustel moodustavad Tepoto ja Napuka \xc3\xbchise kommuuni, Pukapuka moodustab eraldi kommuuni._NEWLINE_L\xc3\xa4\xc3\xa4nes olevad Tepoto ja Napuka saare koloniseerisid l\xc3\xa4hedalolevatelt Tuamotu saartelt p\xc3\xa4rit r\xc3\xa4ndurid, idapoolse Pukapuka koloniseerisid \xc3\xbcmberasujad Markiisaartelt, mis asuvad viissada kilomeetrit p\xc3\xb5hja pool._NEWLINE_Fern\xc3\xa3o de Magalh\xc3\xa3es avastas eurooplaste jaoks Pukapuka saare 1521. Ekslik kuulujutt r\xc3\xa4\xc3\xa4gib, et saarestikule andis nime just Magalh\xc3\xa3es, kes ei suutnud sealt leida magedat vett. Tegelikult oli selleks Briti maadeavastaja John Byron 1765. Tema oli esimene eurooplane, kes Napukale j\xc3\xb5udis. Ta nimetas Napuka ja Tepoto Pettumuse saarteks (Disappointment Islands) sellep\xc3\xa4rast, et p\xc3\xa4rismaalased suhtusid neisse vaenulikult.'